በአበርገሌ ወረዳ ዛምራ የመስኖ ፕሮጀክት ተጠናቅቆ ሥራ ጀመረ፡፡
በዋግ ኽምራ ብሔረሰብ አስተዳድር አበርገሌ ወረዳ የተገነባው የዛምራ የመስኖ ፕሮጀክት ለ218 አርሶ አደሮች የሥራ ዕድል እንደሚያስገኝ የውኃ፣ መስኖና ኢነርጂ መምሪያ አስታውቋል፡፡የመምሪያው ኃላፊ ተገኘ መብራት 225 ሄክታር መሬት የማልማት አቅም ያለው የመስኖ ፕሮጀክቱ ለ218 አርሶ አደሮች የሥራ ዕድልን መፍጠር እንደሚችል ተናግረዋል፡፡ ፕሮጀክቱ ከዚህ በፊት በመስኖ ለምቶ በማያውቀው አካባቢ የሚተገበር በመሆኑ ለአካባቢው ምጣኔ ሀብት መጎልበት ከፍተኛ እገዛ እንደሚያደርግም አመልክተዋል፡፡ ክረምትን ብቻ ጠብቀው ለሚያለሙ አርሶ አደሮችም እስከ ሦስት ጊዜ እንዲያመርቱ ዕድል የሚፈጥር እንደሆነ ተናግረዋል፡፡ፕሮጀክቱ የአመጋገብ ሥርዓትን ለማስተካከል፣ ለእንስሳት መኖ ማምረትና ለምቹ የአየር ንብረት ለውጥም የራሱን እገዛ እንደሚያደርግ ኃላፊው ተናግረዋል፡፡በአበርገሌ ወረዳ ከዛምራ የመስኖ ፕሮጀክት ባሻገር የጽራር እና የፃና የመስኖ ፕሮጀክቶችን ለማጠናቀቅ ጥረት እየተደረገ ነው፡፡የውኃ፣ መስኖና ኢነርጂ ኃላፊው ተገኘ መብራት የጽራር የመስኖ ፕሮጀክትን በቅርብ ሳምንታት ውስጥ ሥራ ለማስጀመር አቅም ያለው ትራንስፈርመር እየተቀየረ መሆኑንም ተናግረዋል፡፡ የፃና የመስኖ ፕሮጀክትን ደግሞ የመካኒካል እና የዲዛይን ችግሮችን በመከለስ እስከ ሰኔ 30 የዝርጋታና መገጣጠም ሥራውን ለማጠናቀቅ እቅድ መያዙን አስታውቀዋል፡፡የአበርገሌ ወረዳ ግብርና ጽሕፈት ቤት የአትክልትና ፍራፍሬ ባለሙያ ምሥጋናው አገኘሁ ‹‹ዘግይቶ የጀመረው ዛምራ የመስኖ ፕሮጀክት የአካባቢውን አርሶ አደሮች በአዲስ የመስኖ ልማት ተጠቃሚ እንዲሆኑ ያስችላል›› ብለዋል፡፡ በዛምራ የመስኖ ፕሮጀክት ተጠቃሚ የሆኑ አርሶ አደሮችም የእርሻ ማሳዎቸውን የማዘጋጀት ሥራ እየሠሩ ነው ያሉት አቶ ምስጋናው የመኽር ወቅት እየመጣ ስለሆነ ቶሎ ደራሽ የሆኑ የፍራፍሬና የጥራጥሬ ምርቶችን በጊዜያዊነት እንዲያለሙ እንደሚደረግ ተናግረዋል፡፡ በዘላቂነት ሕይወታቸውን ሊቀይሩ የሚችሉ የተሻሻሉ ዝርያዎችን ለማቅረብ በሥራ ላይ መሆናቸውንም ገልጸዋል፡፡ የመስኖ ፕሮጀክቱ በመዘግየቱ ከፍተኛ የመልካም አስተዳደር ችግር ሁኖ መቆየቱን ያስታወሱት አርሶ አደር አቶ መኮንን ቡላ አሁን ውኃው ወደ እርሻቸው በመግባቱ ለመጀመሪያ ጊዜ በመስኖ ለማልማት አማራጭ እንደፈጠረላቸው ተናግረዋል፡፡ ሁለት ሄክታር መሬታቸውን በማለስለስ በ40 ቀናት የሚደርስውን የእንቁ ዳጉሳ ለመዝራት መዘጋጀታቸውንም ተናግረዋል፡፡ በአጭር ጊዜ የሚደርሱ አትክልትና ፍራፍሬን ለማልማት ዘር እየጠበቁ መሆናቸውን የተናገሩት አርሶ አደሩ መስኖ አዲስ የሕይወት ምዕራፍን እንዲጀምሩ እድል መፍጠሩን ተናግረው በዓመት እስከ ሦስት ጊዜ ለማልማት መዘጋጀታቸውን ገልጸዋል፡፡